Document ID: 31999D0707

ΑΠΟΦΑΣΗ ΤΗΣ ΕΠΙΤΡΟΠΗΣ
της 29ης Οκτωβρίου 1999
για ορισμένα μέτρα προστασίας που αφορούν ιπποειδή προερχόμενα από τις Ηνωμένες Πολιτείες της Αμερικής
[κοινοποιηθείσα υπό τον αριθμό Ε(1999) 3614]
(Κείμενο που παρουσιάζει ενδιαφέρον για τον ΕΟΧ)
(1999/707/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 18 παράγραφος 1,
Εκτιμώντας τα ακόλουθα:
(1) στις Ηνωμένες Πολιτείες της Αμερικής αναφέρθηκαν κρούσματα πυρετού από ιό Δυτικού Νείλου σε ανθρώπους και ίππους στην πολιτεία της Νέας Υόρκης, επιβεβαιώθηκε η παρουσία του ιού σε πτηνά στην πόλη της Νέας Υόρκης και στις πολιτείες της Νέας Υόρκης, του Κονέκτικατ και της Νέας Υερσέης και σε έντομα φορείς στην πόλη της Νέας Υόρκης και στο Κονέκτικατ·
(2) η εκδήλωση της ασθένειας αυτής ενδέχεται να συνιστά κίνδυνο για τον άνθρωπο και τα ιπποειδή στην Κοινότητα·
(3) είναι αναγκαίο να ληφθούν το ταχύτερο δυνατό μέτρα προστασίας σε κοινοτικό επίπεδο όσον αφορά τις εισαγωγές ιπποειδών από τις Ηνωμένες Πολιτείες της Αμερικής·
(4) εν αναμονή της λήψεως περισσοτέρων στοιχείων από τις αρχές των Ηνωμένων Πολιτειών της Αμερικής, θα πρέπει να επιβληθούν συμπληρωματικοί όροι για την προσωρινή εισαγωγή εγγεγραμμένων ίππων, την επανεισαγωγή μετά από προσωρινή εξαγωγή εγγεγραμμένων ίππων, και την εισαγωγή ιπποειδών από τις Ηνωμένες Πολιτείες της Αμερικής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Για την προσωρινή εισαγωγή εγγεγραμμένων ίππων, την επανεισαγωγή μετά από προσωρινή εξαγωγή εγγεγραμμένων ίππων και την εισαγωγή ιπποειδών που προέρχονται από τις Ηνωμένες Πολιτείες της Αμερικής απαιτείται συμπληρωματικό πιστοποιητικό υπογεγραμμένο από τις αρμόδιες κεντρικές κτηνιατρικές αρχές των Ηνωμένων Πολιτειών της Αμερικής.
2. Το πιστοποιητικό που αναφέρεται στην παράγραφο 1 πρέπει να περιέχει τις ακόλουθες εγγυήσεις:
- τα ιπποειδή δεν έχουν διαμείνει στην πόλη της Νέας Υόρκης και στις πολιτείες της Νέας Υόρκης, του Κονέκτικατ και της Νέας Υερσέης κατά τη διάρκεια των τελευταίων 15 ημερών,
- τα ιπποειδή δεν έχουν έλθει σε άμεση επαφή με ιπποειδή τα οποία έχουν διαμείνει σε μολυσμένες εγκαταστάσεις κατά τη διάρκεια των τελευταίων 15 ημερών.
Άρθρο 2
Τα κράτη μέλη τροποποιούν τα μέτρα που εφαρμόζουν για τις Ηνωμένες Πολιτείες της Αμερικής, ώστε να ευθυγραμμιστούν με την παρούσα απόφαση.
Ενημερώνουν την Επιτροπή σχετικά.
Άρθρο 3
Η παρούσα απόφαση εφαρμόζεται έως τις 31 Ιανουαρίου 2000.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 29 Οκτωβρίου 1999.

Labels: 0
3
18
6